На основу Одлуке о одобравању пројекта набавке објекта за смјештај институција Босне и Херцеговине – Државне агенције за истраге и заштиту у Бањој Луци, СМ број 143/23 од 07. 06. 2023. године, и члана 10а став (1) тачка а) Закона о јавним набавкама Босне и Херцеговине („Службени гласник БиХ“, бр. 39/14 и 59/22), Комисија за провођење поступка набавке/куповине објекта за смјештај Државне агенције за истраге и заштиту у Бањој Луци објављује

**ЈАВНИ ПОЗИВ ЗА ПОДНОШЕЊЕ ПОНУДА**

**ЗА НАБАВКУ/КУПОВИНУ ОБЈЕКТА ЗА СМЈЕШТАЈ ИНСТИТУЦИЈА БОСНЕ И ХЕРЦЕГОВИНЕ – ДРЖАВНЕ АГЕНЦИЈЕ ЗА ИСТРАГЕ И ЗАШТИТУ У БАЊОЈ ЛУЦИ**

**I –** **ПРЕДМЕТ ЈАВНОГ ПОЗИВА**

1. Предмет јавног позива је прикупљање понуда за набавку/куповину објекта за смјештај институција Босне и Херцеговине – Државне агенције за истраге и заштиту у Бањој Луци, процијењене набавне вриједности 5.800.000,00 КМ с припадајућим порезом.
2. Планирана динамика потрошње средстава из става (1) ове тачке реализоваће се у сљедећим фазама:
3. у 2023. години 3.480.000 КМ;
4. у 2024 години 2.320.000 КМ.
5. Објекат који је предмет куповине мора испуњавати сљедеће услове:
6. **ОПШТИ УСЛОВИ**
7. Објекат мора бити лоциран у ужој градској зони града Бања Лука, близу јавног превоза, максимална удаљеност од центра (Робна кућа ,,БОСКА,,) 3 (три) км најближом комуникацијом.
8. Потребна површина простора је минимално 1.200 м2.
9. Објекту мора бити омогућен колни и пјешачки приступ, као и приступ за лица са потешкоћама у кретању (ако такав приступ не постоји, мора да постоји могућност за његову једноставну изградњу у фази прилагођавања објекта крајњој намјени).
10. Објекат мора посједовати главни улаз, као и помоћни улаз и евакуационе излазе.
11. Објекат мора имати минимално 25 паркинг мјеста на припадајућој парцели.
12. Парцела мора бити ограђена вањском заштитном оградом од јавног простора од сусједних објеката и улице и њена површина са припадајућим објектом мора бити минималне површине 1.800 м2.
13. Објекат мора бити одвојена физичка и инфраструктурна цјелина.
14. Објекат мора бити без икаквих оптерећења, са ријешеним имовинско-правним односима, те посједовати употребну дозволу, грађевинску дозволу и осталу потребну техничку документацију.
15. Објекат мора бити простран, свијетао и функционалан за административну употребу са функционалним инфраструктурним системима и инсталацијама, уградним мобилијаром (столарским и браварским позицијама), подовима, строповима. Ако се ради о старијем простору, мора се довести у стање пуне функционалности као нов простор.
16. Објекат мора имати осим степеништа за вертикалну комуникацију и лифт у унутрашњости објекта близу службеног улаза.
17. Објекат мора бити прикључен на потребне енергенте и то: електричну мрежу са одговарајућом инсталацијом за потребе корисника са минималном ангажованом снагом 250 kW, водоводну и канализациону мрежу, ПТТ и Интернет мрежу, односно посједовати сву унутрашњу инфраструктуру, инсталацију, систем хлађења и гријања и за исте имати засебна мјерила, те мора имати систем вентилације у просторијама које немају могућност природне вентилације – путем вањских отвора, противпожарну заштиту, као и електричну расвјету у зони објекта (вањска расвјета).
18. Објекат мора бити функционалан и погодан за смјештај Регионалне канцеларије Бања Лука, усељив и слободан од ствари и људи у року од 90 дана од дана потписивања уговора, уз спремност понуђача да у истом року, о свом трошку, уз консултације са Агенцијом, изврши додатно преграђивање просторија и прилагођавање за потребе Агенције и обезбиједи додатну инфраструктуру за нови распоред и прикључна мјеста електроинсталација јаке и слабе струје као и остале инсталације и потребе Агенције, а све у складу са потребама наведеним у осталим увјетима (тачка Б).

**Б. ОСТАЛИ УСЛОВИ**

1. Објекат треба да је вишеспратни (минимално приземље и спрат) грађен од чврстих материјала и армирано бетонским конструктивним системом, са термоизолацијом на фасади и свим прописаним стандардима у грађевинарству по питању изолација, инсталација и завршне обраде.
2. Свијетла висина канцеларијског простора (између пода и стропа) треба да је минимално 2.70 м, са простором за полагање инсталација минималне висине 20 цм од завршног стропа до АБ плоче.
3. Завршна обрада стропа треба да је монтажно демонтажна, односно да се инсталацијама у стропу може приступити (демонтажом стропних плоча или ревизиони отвор);
4. Објекат треба да посједује минимално 40 канцеларија различитих површина за запосленике и руководеће особље.
5. Треба постојати могућност формирања додатних просторија и то: једне вишенамјенске сале површине од најмање 20 м2 и једне веће вишенамјенске сале површине од најмање 30 м2, као и простора писарнице површине минималне 20 м2 у приземном дијелу објекта;
6. Објекат мора да посједује на сваком спрату мокри чвор са одвојеним женским и мушким тоалетима и кабинама.
7. Објекат треба да посједује сервер собу са мрежом, са чвориштем у истој, минималне површине 12 м2,климатизовану независно од остале климатизације објекта и прописно технички опремљену за дату сврху и намјену или могућност за израду исте;
8. Објекат мора имати могућност формирања архивског простора, минимално три складишна простора у минималној површини од по цца 20 м2 и четири просторије за истражне радње и депозит.
9. Објекат мора имати пријавницу на улазу у парцелу или могућност њене изградње у фази прилагођавања објекта крајњој намјени.
10. Објекат мора имати могућност инсталације видео-надзора.
11. Објекат мора имати оставе и просторије за особље, материјал и опрему у сврху одржавања хигијене простора и сервисне просторије.
12. Објекат мора имати рецепцију на улазу у објекат са додатном просторијом која може послужити и за смјештај лица за обезбјеђење објекта и простор за КДЗ опрему.
13. Објекат мора имати посебан улаз са паркинга и посебан службени улаз као и ВИП улаз;
14. Објекат мора имати адекватну просторију за смјештај агрегата.
15. Објекат мора имати кафетерију (бифе) у којој се могу служити хладни и топли напици.

**Потребна документација за технички дио понуде**

Поред доказа о испуњавању услова из тачке 1. став (3) Јавног позива, понуђач је дужан да достави и сљедећу документацију:

1. назив/име и презиме и тачна адреса (контакт телефон и име одговорног лица понуђача);
2. овјерену и потписану спецификацију приложених докумената у техничком дијелу понуде, сачињену по редним бројевима, са назнаком укупног броја приложених докумената;
3. краћи технички опис простора који треба да садржи тачну адресу, годину изградње, опис грађевине и материјализацију објекта, табеларни преглед бруто и нето површина, опис повезаности са саобраћајницама, кратак садржај простора, спратност, податке о површини простора (бруто, нето и корисна површина), податке о инфраструктури и системима у објекту и у границама парцеле, садржај тип, врста и капацитети с тачним начином прикључка на електричну енергију, водовод, канализацију, гријање, ПТТ и остале прикључке;
4. електроенергетска сагласност или доказ о ангажованој снази (овјерена копија не старија од три мјесеца).
5. ситуација с локацијом и положајем простора у МЈ 1:500 или 1:1000 са назначеним границама објекта и парцеле;
6. пројекат изведеног стања по свим фазама и снимак простора, тј. пројекат постојећег стања МЈ 1:50 и 1:100, основе свих етажа и фасаде, са уцртаним диспозицијама, садржајем сваке етаже, бруто и нето и корисну површину сваког спрата и корисну површину сваког простора, пресјек објекта у МЈ 1:100;
7. фотографија простора, унутрашњости и вањског изгледа, у боји, формата А4;
8. употребна дозвола и доказ о намјени простора, оригинал или овјерена копија не старија од три мјесеца у моменту достављања понуде;
9. оригинал земљишнокњижног изватка, са пописним, власничким и теретним листом, не старијим од 15 дана у моменту подношења понуде;
10. оригинал извод из катастарског плана са ознаком простора, не старији од три мјесеца у моменту достављања понуде.
11. изјава понуђача да је сагласан да простор прилагоди кориснику у складу с условима наведеним у тачки А. и тачки Б. услова.

Поред потребне документације за технички дио понуде уколико је власник објекта:

1. физичко лице – обавезно доставити копију личне карте (овјерена копија не старија од 15 дана у моменту подношења понуде) и потврду о мјесту пребивалишта (оригинал или овјерена копија не старија од 30 дана у моменту достављања понуде);
2. правно лице – обавезно доставити „Извод из судског регистра“ или еквивалентни документ о регистрацији правног лица који издаје надлежни судски орган или други орган (оригинал или овјерена копија не старија од три мјесеца у моменту достављања понуде).

Осим наведеног, потребно је доставити потврду надлежне пореске управе или уколико се ради о понуђачу који није регистрован у Босни и Херцеговини, потврду или извод из евиденције на основу које се може утврдити да уредно измирује обавезе за пензијско и инвалидско осигурање и здравствено осигурање (оригинал или овјерена копија не старија од три мјесеца у моменту достављања понуде) и потврду надлежне/их институција о уредно измиреним обавезама по основу директних и индиректних пореза (оригинал или овјерена копија не старија од три мјесеца у моменту достављања понуде).

Напомена: У случају да понуђачи имају закључен споразум о репрограму обавеза, односно одгођеном плаћању по основу доприноса за пензијско-инвалидско осигурање, здравствено осигурање, директне и индиректне порезе, дужни су да доставе потврду надлежне институције/а да понуђач у предвиђеној динамици измирује своје репрограмиране обавезе. Уколико је понуђач закључио споразум о репрограму обавеза или одгођеном плаћању обавеза и извршио само једну уплату обавеза непосредно прије доставе понуде, не сматра се да у предвиђеној динамици извршава своје обавезе и тај понуђач неће бити квалификован у овом поступку јавног позива.

**Потребна документација за финансијски дио понуде:**

1. овјерена и потписана спецификација приложених докумената у финансијском дијелу понуде, сачињена по редним бројевима и са назнаком укупног броја приложених докумената;
2. понуђена цијена у КМ (конвертибилним маркама) по 1м2 нето површине објекта без урачунатог износа припадајућег индиректног пореза, понуђена цијена у КМ (конвертибилним маркама) по 1м2 нето површине објекта са урачунатим износом припадајућег индиректног пореза и укупна цијена понуде са урачунатим износом припадајућег индиректног пореза;
3. овјерена и потписана изјава да објекат подлијеже под обрачун пореза на додану вриједност и порез на промет непокретности или да објекат не подлијеже под обрачун пореза на додану вриједност и пореза на промет непокретности;
4. овјерена и потписана изјава о опцији понуде, минимално 90 дана од момента подношења понуде;
5. овјерена и потписана изјава о прихваћању услова и начина плаћања према планираној динамици потрошње средстава која је прописана Одлуком о одобравању пројекта набавке објекта за смјештај институција Босне и Херцеговине – Државне агенције за истраге и заштиту у Бањој Луци, СМ број 143/23 од 07. 06. 2023. године;
6. гаранција за озбиљност понуде у износу од 2% од понуђене цијене са ПДВ-ом с роком трајања минимално 120 дана. Гаранција за понуду мора бити у облику безусловне банкарске гаранције, наплативе на први позив. Безусловна банкарска гаранција треба бити валидна током цијелог периода важења понуде. Гаранција за понуду се мора доставити, посебно ковертирана уз понуду са назнаком: „Оригинална гаранција за озбиљност понуде“. Гаранција за озбиљност понуде доставља се у оригиналу, у затвореној пластичној фолији (која се нпр. на врху затвори наљепницом на којој је стављен печат понуђача или се отвор на фолији затвори јамствеником, а на мјесто везивања залијепи наљепница и отисне печат понуђача). Гаранција не смије бити ни на који начин оштећена (бушењем и сл.) јер пробушена или оштећена гаранција се не може наплатити. Уговорни орган може захтијевати продужење гаранције за озбиљност понуде, те ће се у том случају писмено обратити понуђачима за продужење. Гаранција мора бити важећа цијело вријеме важења понуде. У случају да понуђачи не доставе писмену сагласност за продужење гаранције за озбиљност понуде, као и продужену гаранцију за озбиљност понуде на рок који је утврдио уговорни орган, сматраће се да је понуђач одустао од понуде у Јавном позиву. Уколико гаранцију за озбиљност понуде доставља група понуђача, гаранцију за озбиљност понуде може доставити један члан групе, више чланова групе или сви чланови групе.

**II – ПРАВО УЧЕШЋА**

Право учешћа по овом јавном позиву имају сва физичка и правна лица која доставе комплетну тражену документацију.

**III – ДЕТАЉНЕ ИНФОРМАЦИЈЕ**

Детаљне информације за заинтересоване понуђаче у вези са јавним позивом могу се добити сваког радног дана од 10,00 до 15,00 сати у просторијама Државне агенције за истраге и заштиту, Николе Тесле 59, Источно Сарајево, канцеларија број 228, на телефон 057/326 353, контакт особа секретар Комисије за набавку/куповину објекта за смјештај институција Босне и Херцеговине – Државне агенције за истраге и заштиту у Бањој Луци.

**IV – КРИТЕРИЈУМИ ЗА ДОДЈЕЛУ УГОВОРА – ОЦЈЕНА ПОНУДА**

Предвиђени критеријуми за оцјену и одабир најповољније понуде за објекат су:

1. понуђена цијена оцјењује се са максимално 40 бодова (потпуно функционалног објекта прилагођеног смјештају институција Босне и Херцеговине);
2. квалитет градње, естетске, функционалне и друге карактеристике објекта оцјењују се са максимално 40 бодова;
3. локација, близина локације у односу на сједиште централне градске зоне и градског превоза оцјењује се са максимално 20 бодова.

**V – САДРЖАЈ И НАЧИН ДОСТАВЉАЊА ПОНУДЕ**

Понуде се достављају у двије одвојене и посебно запечаћене коверте на наведену адресу, а морају да садрже одвојен технички од финансијског дијела понуде, означеним као „Технички дио понуде“ и „Финансијски дио понуде“ са именом и презименом и контакт телефоном понуђача на полеђини обје коверте.

Понуде са назнаком: **„НЕ ОТВАРАТИ – ПОНУДА ЗА НАБАВКУ/КУПОВИНУ ОБЈЕКТА ЗА СМЈЕШТАЈ ИНСТИТУЦИЈА БОСНЕ И ХЕРЦЕГОВНЕ – ДРЖАВНЕ АГЕНЦИЈЕ ЗА ИСТРАГЕ И ЗАШТИТУ У БАЊОЈ ЛУЦИ“**

Понуде је потребно доставити путем поште најкасније до 31. 08. 2023. године, а уколико се понуде достављају лично, најкасније до 31. 08. 2023. године до 17,00 часова, на адресу: Државна агенција за истраге и заштиту, Николе Тесле 59, Источно Сарајево, протокол. Уколико су понуде достављене након истека рока одређеног за подношење понуда, понуде се неће разматрати и биће враћене као неотворене.

**VI – ОТВАРАЊЕ ПОНУДА**

Комисија за провођење поступка набавке/куповине објекта, именована Одлуком Државне агенције за истраге и заштиту извршиће оцјену понуда које су пристигле до назначеног рока.

Понуђачи који су поднијели своје понуде биће обавијештени о резултатима одабира најповољније понуде у року од седам дана од дана доношења одлуке о избору најповољнијег понуђача, односно о разлозима неприхватања понуде.

**VII – ОСТАЛО**

Остали услови у вези са набавком/куповином објекта регулисаће се посебним уговором.

Сходно члану 10а став (1) тачка а) Закона о јавним набавкама Босне и Херцеговине („Службени гласник БиХ“, бр. 39/14 и 59/22), на предметни јавни позив не примјењују се одредбе наведеног закона.

Одабрани понуђач дужан је прије потписивања купопродајног Уговора да достави пројектну документацију Државној агенцији за истраге и заштиту у принтаној верзији (1x) и у електронској верзији на ЦД (1x).

**VIII – ИНФОРМАЦИЈЕ О ЗАШТИТИ ПРАВА ПОНУЂАЧА**

Понуђач који је учествовао у поступку јавног позива може, ради заштите својих права, у року осам дана од пријема писменог обавјештења о избору најповољнијег понуђача, односно његовом неизбору, Комисији за провођење поступка набавке/куповину објекта изјавити жалбу у писменој форми на неправилности у поступку избора. Недопуштена, неправовремена или жалба коју је изјавилo неовлаштено лице одбацује се.

**КОМИСИЈА**